Lardizabal jauregia

Lardizabal jauregia Gipuzkoako Segura udalerriko Alde Zaharrean dagoen jauregi bat da, Martin Lardizabal kaleko 8. zenbakian. Gipuzkoako kultura ondasuna izendatua dago. Gaur egun udaletxea da.

XVII. mendean eraikitako gipuzkoar jauregi klasikoaren adibide garbia da. Bere aurrealdea harlanduz egina da eta gainontzeko aldeak harginlanez. Bi solairuko garaiera du eta lau uretako teilatua.

Lardizabaldarren armarria ikusgai du, familia honetako senide nabarmenen jaiotetxea izan zen: Joan Antonio Lardizabal Elortza (Salamancako unibertsitateko katedraduna eta 1733an Mexikoko Artzapezpikua izendatua izatean zendua), Martin Lardizabal Elortza (aurrekoaren anaia, Segurako ongile handienetakoa, Salamancako unibertsitateko Kode katedraduna, eta Caracasko komandante jenerala, 1743an zendua), eta Ignazio Lardizabal (Lehen Karlistaldian jeneral karlista izana. 1849ko urtarrilaren 24ean Irunen zendua).

Leinukoa izan zen halaber, nahiz eta Mexikon jaioa izan, Migel Lardizabal Uribe. 1811an Espainiako Errege Kontseiluko ordezkaria izan zen, baita Bergarako Errege Mintegiko zuzendaria ere.

 Ikus gainera 

 Gipuzkoako kultura ondasunak
 Gipuzkoako jauregi eta dorretxeen zerrenda

 Kanpo estekak 

Kategoria:Segurako Alde Zaharra
Kategoria:Gipuzkoako jauregiak
Kategoria:Segurako eraikinak
Kategoria:Gipuzkoako Kultura Ondasunak
Kategoria:Euskal ospetsuen jaiotetxeak